Ellen-Sylvia Blind

Ellen-Sylvia Blind, motomin Sylvia Blind, orjâlâškielân Svonne Juhána Elle (j.s. Svonni; syeinimáánu 12. peeivi 1925 Jukkasjävri – vyesimáánu 5. peeivi 2009 Jukkasjävri) lâi tavesämmilâš kirječällee, tihtâčällee já lávloo. Muštâččemkiirjij lasseen sun čaalij oskolduvlijd já eellimuáinulijd tiivtâid jieijâs eenikielân ađai orjâlâškielân. Uásist tiivtâin láá rahtum muusikpitáh. 

 Eellim 
Ellen-Sylvia Svonni ađai Elle-Sylve šoodâi syeinimáánu 12. peeivi 1925 Jukkasjäävrist, Ruotâ peln. Suu eeči lâi pajeolmooš Lars Johan Olsson Svonni (1897–1955) já suu enni pajeolmooš já máttáátteijee Margareta Svonni (j.s. Vasara; 1898–1966). Elle-Sylve lâi perruu puárásumos páárnáš. Suu maŋa šoddii val Olof Tomas (1927–1987), Laila, Bror Anders Erling (1929–2012), Arne Johannes (1934–2004) já Astrid.

Elle-Sylve juuđij kuuđâ luoka noomaadškoovlâst nuuvtko eres tallaah pajeulmui párnááh. Já nuuvtko eres noomaadškoovlâ uáppeeh sungin ij máttám čäälliđ jieijâs eenikielâ škoovlâst.

 Näimilitto 
Ive 1946 Elle-Sylve naajâi pajeolmooš Lars-Johan Blindáin (1913–2009). Jo čuávuváá ive sunnui šoodâi vuossâmuš páárnáš, Rose-Marianne Inga-Lis, kii jaamij siämmáá ive ko nubbe páárnáš Ellen Margareta šoodâi ađai ive 1949. Vuossâmuš alge, Olof-Johan šoodâi ive 1951. Vala kulmâ párnáá lase šoddii Olof-Johan maŋa: Laila Ingegärd ive 1953, Inger Ann-Christine (1957–1959) já Lars Per Göran ive 1960.

 Karrieer 
1970-lovvoost Blind juuđij Säämi aalmugopâttuv Juhâmohheest já máttái čäälliđ jieijâs eenikielâ. Tast maŋa sun čäliškuođij kiirjijd já tiivtâid el. ristâoskoost já sämmilij elimist. Blind mielâst tehálâš suijâ taas lâi ristâlij já sämmilij áárvui sirdem puáttee suhâpuolváid. Juo ive 1975 almostui suu vuossâmuš kirje Åccalat gå dån?, mast láá oskolduvliih já eennâmliih tiivtah.

Čuávuváá ive almostui muštâččemkirje Muitot ja jur’dagat. Kirjeest sun kuvvij el. škovlâiivijd, sämmilij kuáhtám olgoštem já assimilaatio Ruotâ peln, sehe tom, ete sämmilijn lâi kieldum joba jieijâs eenikielâ sárnum.

 Jäämmim 
Ellen-Sylvia Blind jaamij vyesimáánu 5. peeivi 2009. Sun hävdidui Árjepluovve kirkkoenâmân, suu kyevti nuorrân jáámmám nieidâ paaldân. Maŋeláá siämmáá ive meid Blind leskâ jaamij, já sun hävdidui sii paaldân.

 Palhâšumeh 
Ive 1999 Sämirääđi mieđettij sunjin kulttuurpalhâšume tast ko Blind ovtâstitij čeeppiht lavluigijn já tivtâigijn sämmilâšvuođâ já ristâosko.

 Pargo 
 1975 – Åccalat gå dån? vuoinalaš ja áigálaš divtat
 1976 – Muitot ja jur’dagat
 1981 – Mu osku ja eallin – Min tro och liv
 1984 – Sogas sohkii – Från släkt till släkt
 1989 – Oskkus oskui – Av tro till tro

 Käldeeh 

Luokka:Ive 1925 šoddâmeh
Luokka:Ive 2009 jämimeh
Luokka:Ruátáliih kirječälleeh
Luokka:Ruátáliih tivtâsteijeeh
Luokka:Sämmiliih kirječälleeh
Luokka:Sämmiliih tivtâsteijeeh